钦定古今图书集成/历象汇编/庶征典/第125卷 > 北齐
## 钦定古今图书集成/历象汇编/庶征典/第125卷 > 北齐

### 武成帝河清二年大水

按《北齐书武成帝本纪》。不载　按《隋书五行志》。“河清
二年十二月。兖、赵、魏三州大水。”

河清四年，大水。

按《北史齐武成帝本纪》，“河清四年三月戊子，诏给西
兖、梁、沧、赵州、司州之东郡、阳平、清河、武都、冀州之长
乐、渤海遭水涝之处贫下户粟各有差，家别斗升而
已，又多不付。”

### 后主天统三年大水汾州溢

按：《北史齐后主本纪》：“天统三年秋，山东大水，人饥，僵
尸满道。”

按：《隋书五行志》：天统三年，并州汾水溢。谶曰：“水者，纯
阴之精。阴气洋溢者，小人专制。”是时和士开、元文遥、
赵彦深专任之应也。

### 武平六年大水

按《北齐书后主本纪》，武平六年八月丁酉，冀、定、赵、幽、
沧、瀛六州大水。七年正月壬辰。诏：去秋以来，水潦人
饥不自立者，所在付大寺及诸富户，济其性命。
按《隋书五行志》，武平六年八月，山东诸州大水。京房《易飞候》曰：“小人踊跃，无所畏忌，阴不制于阳，则涌水
出。”是时群小用事，邪佞满朝，阉竖嬖幸，伶人封王。此
其所以应也。